《初冬郭给谏携诸同年游一线天回酌后湖亭》
明代·李孙宸

朔吹萧萧万木鸣，胜怀偏称薄寒生。山开一线疑天小，洞隐重岩碍石横。

寺远欲迷归客路，江长时送断鸿声。淹留更醉湖亭酒，莫遣青山笑宦情。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。